Geeste van Afgestorwenes - www.bybelkennis.co.za
by Mitch Kalp · Published 10/06/2014 · Updated 28/09/2014
Geeste van Afgestorwenes – Francois Malan
My vraag handel oor Hebreers 12 vers 23, “Julle het gekom by God, die Regter oor almal ,en by die geeste van die verslostes in die hemel wat nou volkemdheid bereik het”.Vers 24 – ” ja julle het aangekom by Jesus die Middelaar van die nuwe verbond tussen God en sy mense …” My oudste seun was n spastiese kwadrupleeg en is op 26 oorlede . My vrae is 1) Is Kobus( ek neem aan net sy gees) in Jesus Christus se teenwoordigheid op so ‘n manier dat hy met Christus kan praat? 2) Wat beteken die volkomendheid waarna hier verwys word?
In Hebreërs 12:18-24 word ‘n vergelyking getref tussen die ou en die nuwe verbond as ‘n waarskuwing teen agteruitgang in die geloof en ‘n aansporing om te volhard, met die oog gerig op Jesus, die Voleinder van die geloof. Aan die een kant word verwys na die openbaring van God wat sy verbond met Israel gesluit het by die berg Sinai nadat Hy hulle uit die slawerny van Egipte verlos het (Eksodus 19:16-19; 20:18-21). Daarteenoor staan die heerlikheid van God se openbaring in die nuwe hemelse Jerusalem en van die nuwe verbond wat God gemaak het deur die bloed van Jesus Christus wat by Sion gekruisig is.
By die Sinai-openbaring is die skrikwekkende gebeure en die volk se vrees op die voorgrond. Maar hoog bokant die berg Sion skitter die hemelse Jerusalem se vreugdefees rondom God die regverdige Regter en Jesus, die Middelaar van die nuwe verbond. Hulle word geprys deur miljoene engele, al die Christus-gelowiges op aarde wie se name in die hemel opgeteken is, en die regverdiges wat reeds gesterf het en wie se verhouding met God, die Regter, volmaak reggestel is deurdat Christus, die Middelaar, hulle uit genade volkome van sonde vry gemaak het deur sy liefdesoffer aan die kruis.
Met Jesus kan praat?
Al Christus se volgelinge, dié wat nog lewe en dié wat reeds gesterf het, kan daagliks enige tyd met Hom praat. In Johannes 14:23 sê Jesus: As iemand My liefhet, sal hy ter harte neem wat Ek sê, en my Vader sal hom liefhê, en Ons sal na hom toe kom en by hom woon. In Johannes 14:16 het Hy reeds gesê Hy sal die Vader vra en die Vader sal die Heilige Gees vir ons gee sodat die Heilige Gees vir ewig by ons kan wees. Romeine 8:10-11 sê Christus is in ons, en die Gees van God wat ook die Gees van Christus genoem word, woon in ons. Die Here ken ook elke gedagte wat ons dink (Ps 139:2). 1 Korintiërs 13:12 sê: eendag sal ek ten volle ken, soos ek ten volle geken is.
Net sy gees?
In Filippense 1:23 sê Paulus oor sy dood: hy verlang om heen te gaan en saam met Christus te wees. Dit is immers verreweg die beste. Paulus as persoon sal saam met Christus wees. Hoe ons dan sal wees, kan ons mense op aarde nie mooi verstaan nie.
Laaste 7 Dae: 5,730
Laaste 365 Dae: 338,219